Up-281/04
Datum: 2004-07-12T00:00:00.000+02:00
ecli: ECLI:SI:USRS:2004:Up.281.04
vrsta: posamični akt
zadeva: ustavna pritožba
objavljeno: Neobjavljeno | 12.07.2004
dokument: US23659
akt: Ustavna pritožba A. A. zoper sodbo Vrhovnega sodišča št. I Up 318/2004 z dne 31. 3. 2004 v zvezi s sodbo Upravnega sodišča št. U 73/2004 z dne 4. 2. 2004
resitev: nesprejem ustavne pritožbe
izrek: Ustavna pritožba A. A. zoper sodbo Vrhovnega sodišča št. I Up 318/2004 z dne 31. 3. 2004 v zvezi s sodbo Upravnega sodišča št. U 73/2004 z dne 4. 2. 2004 se ne sprejme.
stavek: Ustavno sodišče ne more presojati pravilnosti sodne odločbe, izdane v upravnem sporu. Zgolj nezadovoljstvo pritožnice z odločitvijo sodišča ne zadošča za sklep, da je bila kršena katera od človekovih pravic.
odlocitev: sklep
geslo: 1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
podlaga: Člen 55.2.1, Zakon o Ustavnem sodišču [ZUstS]
datum_vloge: 2004-04-22T22:00:00.000Z
datum_odlocitve: 2004-07-11T22:00:00.000Z

# Up-281/04 - 4

12. 7. 2004

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 22. junija 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sodbo Vrhovnega sodišča št. I Up 318/2004 z dne 31. 3. 2004 v zvezi s sodbo Upravnega sodišča št. U 73/2004 z dne 4. 2. 2004 se ne sprejme.**

# OBRAZLOŽITEV

Okrožno sodišče v Kranju je z odločbo št. Bpp 705/2003 z dne 16. 12. 2003 zavrnilo pritožničino prošnjo za dodelitev brezplačne pravne pomoči v pravdnih in izvršilnih zadevah Okrožnega sodišča v Kranju št. P 170/2001 in P 652/2003 ter Okrajnega sodišča v Kranju št. P 292/2000, P 501/99, I 2001/00121 in I 2002/01232. Pritožnica je zoper to odločbo vložila tožbo, ki jo je Upravno sodišče s sodbo št. U 73/2004 z dne 4. 2. 2004 zavrnilo. Zoper sodbo Upravnega sodišča je pritožnica vložila pritožbo, ki jo je Vrhovno sodišče s sodbo št. I Up 318/2004 z dne 31. 3. 2004 zavrnilo in potrdilo sodbo Upravnega sodišča.

Pritožnica je dne 22. 4. 2004 na Ustavno sodišče poslala vlogo, v kateri predlaga "presojo v zadevi št. U 73/2004".

Njeno vlogo je Ustavno sodišče smiselno štelo kot ustavno pritožbo. Pritožnica meni, da so ji bile z izpodbijano sodno odločbo kršene pravice iz 14. in 23. člena Ustave, pa tudi iz 2. člena Ustave. Zatrjuje, da Vrhovno sodišče ni upoštevalo določb 13. člena in drugega odstavka 15. člena Zakona o brezplačni pravni pomoči (Uradni list RS, št. 48/01 - ZBPP).

Pritožnica zmotno meni, da Ustavno sodišče lahko presoja pravilnost sodne odločbe, izdane v upravnem sporu. Ustavno sodišče namreč ni instanca sodiščem, ki odločajo v sodnem postopku, zato se ne more spuščati v presojo materialnopravne pravilnosti izpodbijane sodne odločbe in tudi ne v dokazno oceno sodišča. V skladu s 50. členom Zakona o Ustavnem sodišču (v nadaljevanju ZUstS) Ustavno sodišče izpodbijano sodno odločbo preizkusi le glede vprašanja, ali so bile z njo kršene človekove pravice in temeljne svoboščine. Pritožnica sicer zatrjuje kršitev pravic iz 14. in 23. člena Ustave, vendar ne pojasni, s čim naj bi ji bile te pravice kršene. Zgolj nezadovoljstvo z odločitvijo sodišča pa ne zadošča za sklep, da je bila kršena katera od človekovih pravic. Pritožnica v ustavni pritožbi zatrjuje tudi kršitev 2. člena Ustave, na katerega se v postopku z ustavno pritožbo ni mogoče samostojno sklicevati, saj ne gre za določbo Ustave, ki bi urejala kakšno človekovo pravico in temeljno svoboščino. Ker očitno ne gre za kršitev človekovih pravic in temeljnih svoboščin, kot jih zatrjuje pritožnica, Ustavno sodišče ustavne pritožbe ni sprejelo v obravnavo.

Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS ter prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo. Predsednica senata

Milojka Modrijan